প্রধানমন্ত্রীরদপ্তর
শ্রীলঙ্কার প্রেসিডেন্টের ভারত সফরকালে প্রধানমন্ত্রী শ্রী নরেন্দ্র মোদীর প্রেস বিবৃতি
নতুনদিল্লি ২৪ জুলাই,২০২৩
(মহামান্য রাষ্ট্রপতি রনিল বিক্রমসিংঘে,
দুই দেশের প্রতিনিধিগণ,
সংবাদ মাধ্যমের সকল বন্ধুগণ,
হ্যালো!
আয়ুবোয়ান!
ভনাক্কম!
আমি উষ্ণ স্বাগত জানাই প্রেসিডেন্ট বিক্রমসিংঘে এবং তাঁর প্রতিনিধিগণকে । আজ প্রেসিডেন্ট বিক্রমসিংঘে তাঁর কার্যকালের এক বছর পূর্ণ করছেন । এই উপলক্ষে আমাদের সকলের পক্ষে থেকে আমি তাঁকে আমার আন্তরিক শুভেচ্ছা জানাই । গত এক বছর শ্রীলঙ্কার মানুষের কাছে বহু সমস্যা দেখা দিয়েছে । নিকট বন্ধু হিসেবে সব সময়ের মতো এই সংকটের সময়ে আমরা শ্রীলঙ্কার মানুষের কাঁধে কাঁধ লাগিয়ে পাশে আছি । আমি আন্তরিকভাবে শ্রীলঙ্কার মানুষকে অভিনন্দন জানাই সাহসের সঙ্গে এই সমস্যার মুখোমুখি দাঁড়ানোর জন্য ।
বন্ধুগণ,
আমাদের মৈত্রী আমাদের সভ্যতার মতোই প্রাচীন । ভারতের “প্রতিবেশী প্রথম” নীতি এবং “সাগর” দর্শন এই দুটি ক্ষেত্রেই শ্রীলঙ্কার গুরুত্বপূর্ণ স্থান আছে । বর্তমানে দ্বিপাক্ষিক, আঞ্চলিক এবং আন্তর্জাতিক বিষয়ে আমাদের দৃষ্টিভঙ্গি সমান । আমরা বিশ্বাস করি যে, ভারত এবং শ্রীলঙ্কার নিরাপত্তা এবং উন্নয়ন একে অপরের সঙ্গে সংযুক্ত । এবং সেইজন্য এটা প্রয়োজন যে, একে অপরের সুরক্ষা এবং সংবেদনশীলতা মনে রেখে আমাদের কাজ করতে হবে ।
বন্ধুগণ,
বর্তমানে আমরা আমাদের অর্থনৈতিক অংশীদারিত্বের জন্য একটি দিক নির্দেশক নথি গ্রহণ করেছি । এর লক্ষ্য, সমুদ্র পথ, আকাশ পথ, শক্তি ক্ষেত্রকে শক্তিশালী করা এবং দু’দেশের মানুষের মধ্যে যোগাযোগ বৃদ্ধি করা । এর লক্ষ্য, পর্যটন, শক্তি, ব্যবসা, উচ্চশিক্ষা এবং দক্ষতা উন্নয়নে পারস্পরিক বোঝাপড়া বৃদ্ধি করা । শ্রীলঙ্কার প্রতি ভারতের দীর্ঘ মেয়াদী দায়বদ্ধতার এটাই দর্শন ।
বন্ধুগণ,
আমরা ঠিক করেছি যে. অর্থনৈতিক এবং প্রযুক্তিগত সহযোগিতা চুক্তি নিয়ে আলোচনা খুব শীঘ্রই শুরু হবে । এতে দু’দেশের ব্যবসা এবং অর্থনৈতিক সহযোগিতার নতুন সম্ভাবনা উন্মুক্ত হবে ।
আমরা ভারত এবং শ্রীলঙ্কার মধ্যে আকাশ পথে যোগাযোগ বৃদ্ধিতে সম্মত হয়েছি । বাণিজ্য এবং মানুষের চলাচল বৃদ্ধি করতে তামিলনাড়ুর নাগাপট্টিনম এবং শ্রীলঙ্কার কানকেসান্থুরাই-এর মধ্যে ফেরি চলাচল শুরু করার সিদ্ধান্তও নিয়েছি ।
আমরা সিদ্ধান্ত নিয়েছি দু’দেশের মধ্যে বৈদ্যুতিক গ্রিডের সংযোগের কাজ দ্রুত সম্পন্ন করতে হবে । ভারত এবং শ্রীলঙ্কার মধ্যে পেট্রোলিয়াম পাইপ লাইল বসানোর সম্ভাবনার দিকগুলি সমীক্ষা করা হবে । এছাড়া, এটাও ঠিক হয়েছে যে, সড়ক সেতু নির্মাণের সম্ভাবনা কতটুকু তা খতিয়ে দেখা । শ্রীলঙ্কায় ইউপিআই শুরু করার জন্য আজ যে চুক্তি স্বাক্ষরিত হল তাতে ফিনটেক যোগাযোগও বৃদ্ধি পাবে ।
বন্ধুগণ,
আজ আমরা মৎস্যজীবীদের জীবন জীবিকা বিষয়েও আলোচনা করেছি । বিষয়টি মানবিক দৃষ্টিভঙ্গি নিয়ে দেখার ব্যাপারে আমরা সহমত । শ্রীলঙ্কায় পুনর্নির্মাণ এবং পুনর্যোজনা নিয়েও আমরা কথা বলেছি । প্রেসিডেন্ট বিক্রমসিংঘে তাঁর অন্তর্ভুক্তিমূলক পদক্ষেপ সম্পর্কে জানিয়েছেন ।
আমরা আশা করি, শ্রীলঙ্কা সরকার তামিলদের প্রত্যাশা পূরণ করবে । সাম্য, ন্যায় এবং শান্তি পুনস্থাপনের প্রক্রিয়া গতি পাবে । ত্রয়োদশ সংশোধনী রূপায়ণ এবং প্রাদেশিক পরিষদ নির্বাচন অনুষ্ঠিত করার প্রতিশ্রুতি রক্ষা করবে এবং শ্রীলঙ্কার তামিল সম্প্রদায়ের সম্মান ও মর্যাদার সঙ্গে বসবাস নিশ্চিত করবে ।
বন্ধুগণ,
এই বছরটি আমাদের দ্বিপাক্ষিক সম্পর্কের পক্ষে বিশেষ গুরুত্বপূর্ণ । আমরা আমাদের কূটনৈতিক সম্পর্কের ৭৫ বর্ষ উদযাপন করছি । এরই সঙ্গে ভারতীয় বংশোদ্ভুত তামিলদের শ্রীলঙ্কায় আগমনের দুশো বছর পূর্ণ হচ্ছে । আমি আনন্দের সঙ্গে বলি, এই উপলক্ষে শ্রীলঙ্কার ভারতীয় বংশোদ্ভুত তামিল নাগরিকদের জন্য ৭৫ কোটি টাকার বিভিন্ন প্রকল্প রূপায়ণ করা হবে । এছাড়া, ভারত শ্রীলঙ্কার উত্তর ও পূর্বাঞ্চলে উন্নয়ন কর্মসূচিতেও সাহায্য করবে ।
মহামান্য,
শুধুমাত্র ভারতের স্বার্থেই নয়, সমগ্র ভারত মহাসাগরীয় অঞ্চলের স্বার্থেই সুস্থির, নিরাপদ এবং প্রগতিশীল শ্রীলঙ্কা জরুরি । আমি আরও একবার আশ্বাস দিচ্ছি যে, এই সংগ্রামের সময়ে ভারতের মানুষ সবসময় শ্রীলঙ্কার মানুষের পাশে থাকবে ।
অজস্র ধন্যবাদ ।
প্রধানমন্ত্রীর মূল ভাষণটি হিন্দি ভাষায়
CG/AP/CS……24-07-2023.. WORD